ДЫЯСКУРЫ — ГЕРОІ СПАРТЫ

Пан Войскі, разглядаўшы зорак мірыяды,

Казаў: — Вось Млечны Шлях, Рак, высевы Плеяды,

Сузор’е Кастара з Палуксам — брата з братам,

Празванае пазней вучонымі “Блізняты”,

Вядомае як Лель з Палеем у славянаў.

А. Міцкевіч (“Пан Тадэвуш”.

Пераклад Я. Семяжона)


Дыяскуры — гэта мянушка спартанскіх герояў Кастара і Палідэўка, якая азначала “сыны Зеўса”. Братоў называлі яшчэ Тындарыдамі, бо зямным бацькам іх абодвух лічыўся спартанскі цар Тындарэй. На самай жа справе Кастар і Палідэўк былі дзецьмі адной маці — жонкі Тындарэя Леды, але мелі розных бацькоў. Палідэўк, як і Алена Прыгожая, быў народжаны Ледай ад Зеўса: вярхоўны бог у абліччы белага лебедзя падплыў да царыцы, калі тая купалася ў Эўроце.


Браты шчыра любілі адзін аднаго, паўсюль бывалі разам, і першым подзвігам, які яны здзейснілі, стала вызваленне Алены. Удзельнічалі Дыяскуры ў знакамітым Калідонскім паляванні, а таксама ў славутым паходзе арганаўтаў па залатое руно. Ніхто лепш за Кастара не ўмеў утаймоўваць дзікіх коней і кіраваць калясніцай, а Палідэўку не было роўных у майстэрстве кулачнага бою. Падчас паходу арганаўтаў ён атрымаў ганаровую перамогу над жорсткім царом бебрыкаў Амікам, і з тае пары барцы і атлеты лічылі Палідэўка сваім апекуном.


Дыяскуры — Кастар і Палідэўк — сябравалі са сваімі стрыечнымі братамі — блізнятамі Лінкеем і Ідасам, якія былі сынамі Пасейдона, а ў зямным жыцці — месенскага цара Афарэя. Лінкей меў такі востры зрок, які пранікаў нават пад зямлю: герой бачыў усё, што знаходзілася ў яе нетрах. А Ідас вылучаўся сваёй сілай і мужнасцю. Расказвалі, што аднойчы ён выступіў супраць самога Апалона. Герой і золатавалосы бог пакахалі прыгажуню Марпесу. Ідас выкраў дзяўчыну на крылатай калясніцы, якую яму падарыў Пасейдон. Апалон хацеў адабраць Марпесу, і тады Ідас схапіўся дужацца з несмяротным. Схватка была нядоўгай: Зеўс развёў іх і прапанаваў Марпесе самой назваць мужа. Дзяўчына выбрала Ідаса, бо баялася, што Апалон пакіне яе, як і іншых сваіх каханых.


Аднойчы Дыяскуры разам з месенскімі блізнятамі прыгналі з Аркадыі статак быкоў і вельмі пасварыліся падчас дзяльбы. Ідас пайшоў на хітрасць, каб ашукаць стрыечных братоў. Ён разрэзаў быка на чатыры роўныя часткі і сказаў:


— Няхай той, хто раней за іншых з’есць сваю частку, возьме палову статка. Другая ж палова дастанецца таму, хто ўправіцца ўслед за першым.


Як аказалася, ніхто не мог спаборнічаць з Ідасам у абжорлівасці. Ён хутка праглынуў сваю і дапамог брату Лінкею з’есці яго частку.


Нічога не атрымаўшыя ад здабычы і раз’юшаныя такой несправядлівасцю Дыяскуры вырашылі адпомсціць. Яны ўварваліся ў Месенію і не толькі выкралі ўвесь статак, але забралі з сабой і нявест стрыечных братоў.


Схавалі Дыяскуры статак, а самі заселі ў дупле стогадовага дуба. Яны разумелі, наколькі небяспечным быў магутны Ідас, і таму падрыхтаваліся знянацку напасці на братоў. Але Лінкей узлез на самую высокую ў Пелапанесе гару Тайгет і ўбачыў праціўнікаў. Ідас кінуў у бок дрэва, дзе хаваліся Дыяскуры, дзіду, і яна працяла грудзі Кастару. Тады Палідэўк пачаў бой супраць месенскіх братоў і прымусіў іх уцякаць. Ён дагнаў Лінкея і Ідаса, забіў першага і азвярэла біўся з магутным Ідасам. Тым часам Зеўс убачыў з вышыні Алімпа, што Кастар забіты, а Палідэўк вядзе смяротны паядынак. Грамавержац сам закончыў яго, маланкай спапяліўшы Ідаса і труп яго брата.


Горка плакаў Палідэўк, калі вярнуўся да параненага брата і застаў яго ўжо нежывым.


— О, Зеўс, бацька мой, — пачаў ён сваё маленне, — зрабі так, каб я не быў несмяротным. Не хачу жыць без свайго любага брата. Хачу памерці разам з ім.


І пачуў Дыяскур боскі голас:


— Даю табе волю, сын. Выбірай сам: альбо вечна жыць на Алімпе, не ведаючы ненавіснай старасці, альбо разам з Кастарам адзін дзень знаходзіцца ў змрочным царстве Аіда сярод ценяў памерлых, а другі — таксама разам з братам — на светлым Алімпе. І так, напераменку, увесь час.


Палідэўк не вагаўся: ён захацеў агульнай долі з Кастарам. З таго самага часу браты разам паяўляюцца на небе ў сузор’і Блізнят і разам апускаюцца пад зямлю, у маркотны свет ценяў.


Гэты міф хутчэй за ўсё сімвалізаваў змену жыцця і смерці, святла і цемры. На думку вучоных, злашчаснае выкраданне скаціны дзвюма парамі братоў магло мець у аснове гістарычны выпадак — сварку паміж спартанцамі і месенцамі за дзяльбу здабычы, атрыманай у выніку сумеснага паходу ў Аркадзію. У такім выпадку міфічная перамога Дыяскураў над сынамі Афарэя з’явілася водгукам рэальных падзей — перамогі спартанцаў над месенцамі ў VІІІ—VІІ ст. да н. Х.


Шматлікія аўтары сведчаць аб вялікай папулярнасці Дыяскураў ва ўсім антычным свеце. У Спарце браты шанаваліся як абаронцы дзяржавы. Паўсаній распавёў, што падчас другой месенскай вайны двое месенцаў узялі на сябе смеласць выступіць у ролі Кастара і Палідэўка. Спартанскае войска якраз святкавала дзень сваіх нацыянальных герояў, калі двое коннікаў, узброеных дзідамі і апранутых у белыя тунікі, пурпурныя плашчы і яйкападобныя шлемы, на поўным скаку ўварваліся ў іх лагер. Думаючы, што гэта Дыяскуры, спартанцы апусціліся перад імі на калені: яны ж шанавалі братоў як несмяротных. Гэта скарысталі месенцы і перабілі шмат воінаў варожага ім лагера. Але пазней спартанцы ім адпомсцілі.


Пасейдон зрабіў Дыяскураў апекунамі мараплаўцаў. Калі Кастар і Палідэўк паяўляліся на моры, то заціхала бура, утаймоўвалася марская паверхня, разганяліся цёмныя хмары. Браты адводзілі караблі ад небяспечных для іх глыбінь, выратоўвалі маракоў, калі тыя ўжо не спадзяваліся, што застануцца жывыя.


Дыяскуры старшынствавалі на Спартанскіх гульнях і былі апекунамі рапсодаў, якія спявалі пра бітвы, бо браты лічыліся заснавальнікамі ваеннай музыкі. Культ Дыяскураў значным чынам распаўсюдзіўся сярод італійскіх плямёнаў, якія называлі іх Кастар і Палукс. Самы раскошны храм быў прысвечаны Дыяскурам на рымскім Форуме ў V ст. Ад яго захаваліся тры карынфскія калоны. Самыя вялікія помнікі з выявай боскіх братоў знаходзяцца ў Рыме. Адзін з іх, вышынёй у пяць з палавінай метраў, стаіць на Квірынальскай плошчы перад палацам прэзідэнта Італіі. Другі — таксама скульптурная група невядомага аўтара — усталяваны на Капітоліі, перад плошчай, на якой знаходзіцца рэзідэнцыя рымскага сената. Помнікі былі створаны каля ІV ст., у часы позняй Рымскай імперыі. “Кастар і Палукс” — назва шэрагу опер, першая з якіх была напісана французскім кампазітарам XVIII ст. Ж. Ф. Рамо.


Паколькі Дыяскуры ўспрымаліся паўсюль як узор братэрскай неразлучнай любові, іх імёны і сталі яе сінонімам.

